Lekkasje: Alle EU-land må innføre euro innen 2025

EU-kommisjonen vil at Danmark, Sverige og seks andre EU-land erstatter sine lokale valutaer med euro innen 2025, ifølge den tyske storavisen Frankfurter Allgemeine.

MISTER DE KRONEN? Våre naboer Sverige og Denmark, her i feide på ishockeybanen, kan miste kronen og få euro tredd nedover hodene sine om lekkasjene viderebragt av Frankfurter Allgemeine stemmer. Her ser vi Kristoffer Gunnarsson (i gult) og Christian Mieritz i duell. Vis mer byoutline Foto: Graham Hughes AP

Publisert: Oppdatert: 23. mai 2017 12:59 , Publisert: 23. mai 2017 11:01

EU-kommisjonen planlegger å innføre euro i alle 27 EU-stater innen 2025, ifølge den tyske avisen Frankfurter Allgemeine Zeitung.

Alle de gjenværende 27 EU-landene bør ha innført euro som valuta etter brexit og innen 2025.

Det fremkommer i et notat fra et møte i Strasbourg, som avisen har fått tilgang til.

Det skal være snakk om et møte der EUs økonomikommissær Pierre Moscovici og EUs eurokommissær Valdis Dombrovskis informerte flere EU-parlamentsmedlemmer i forkant av EU-kommisjonens møte om fremtiden for EUs monetære union 31. mai.

Disse EU-land har ikke innført euro



I dag har Danmark (og Storbritannia) en avtalefestet rett til å holde seg utenfor EUs monetære union.

Sverige har også valgt å stå utenfor EUs monetære union etter en folkeavstemning i 2003. Dette selv om landet for lengst oppfyller de økonomiske kravene, ifølge SVT.

I tillegg er det seks EU-land som ikke oppfyller de økonomiske konvergenskriteriene for å delta i EUs monetære union.

Det er Polen, Tsjekkia, Ungarn, Kroatia, Romania og Bulgaria.

VIL HA EURO I HELE EU: Ifølge en tysk avis vil EU-kommisjonen erstatte svenske og danske kroner samt den tsjekkiske koruna og alle andre lokale valutaer i EU med euro innen 2025. Bilde av vekslingskontor i Gamla Stan i Stockholm. Vis mer byoutline Foto: Ints Kalnins Reuters

Spesielt politikere i Polen, Tsjekkia og Ungarn skal ha avvist at de ønsker å innføre euroen.

Trygve Slagsvold Vedum Vis mer byoutline Foto: Torstein Bøe NTB scanpix

Leder i Senterpartiet, Trygve Slagsvold Vedum, mener forslaget om å utvide eurosonen er en svært uklok strategi, melder NRK.

– Å utvide eurosamarbeidet er etter min mening en oppskrift på mer konflikt. Det er en farlig vei for EU å sentralisere enda mer makt i Brussel, sier Slagsvold Vedum til NRK.

Nekter for frist i 2025



I en kommentar mandag ettermiddag skal EUs kommissær Dombrovskis ha nektet for at det er en frist eller et mål om at alle EU-land skal ha innført euroen som valuta innen 2025.

– Det er en misforståelse. Vi diskuterte ferdigstillelse av EUs økonomiske og monetære union i 2025. Vi oppfordrer alle medlemsland til å forberede seg samt å innføre euro som valuta så snart de har mulighet. Men det betyr ikke at alle må være med i EUs monetære union i 2025, sa Dombrovskis ifølge SVT ved en pressekonferanse i Brussel.

Her kan du lese mer om Euro